Hoe ek vir Kameel ontmoet het – toortsie.com
Hoe ek vir Kameel ontmoet het
Oktober 17, 2018 Oktober 16, 2018 ~ Toortsie
Ek skryf hierdie na aanleiding van my eie bloguitdaging by die opstelonderwerp, hoe ek my beste vriendin ontmoet het. Soos ek ook op daardie bloginskrywing noem, het ek op hierdie stadium van my lewe ‘n hele paar baie goeie vriendinne, hartsvriendinne, en wie sal ek nou uitsonder?
Ek kies graag vir Kameel, wat vir baie jare lank saam met my op hierdie blog geskryf het.
‘n Vraag wat ek altyd in my kop gehad het, was, hoé weet mense van jou blog? Op daardie stadium het WordPress ons nog baie gehelp om by nuwe Afrikaanse blogs uit te kom, maar hoe weet nie-bloggers van ons?
Toe begin Kameel, wat toe nog haar regte naam gebruik het, orals op die blogs kommentaar lewer. Ek het baie van die kommentaar gehou wat sy lewer, dit het vir my sin gemaak, gespreek van lewenswysheid en ek kon sien dat sy lief is vir die Here. Sy was nie ‘n blogger nie, so hoe het sy van ons geweet? Sy het vanuit haar Facebookprofiel kommentaar gelewer.
Later kon ek dit nie meer hou nie. Ek het vir haar ‘n inboks gestuur (inboks was die voorloper van Messenger, eintlik dieselfde ding) en gevra hoe sy van my, Toortsie, se blog gehoor het. Sy verstaan verkeerd, of dalk het ek verkeerd geskryf, en sy lees: Hoe het jy van my Toortsie se blog gehoor?
Sy antwoord: Onder watter naam skryf jy?
Ek en sy het per inboks begin kommunikeer. Ons het later Facebookvriende geword en redelik by mekaar kommentaar gelewer. Ons kon ons hartsgeheime met mekaar deel, ons het veilig gevoel, want ons woon in die twee uithoeke van Suid-Afrika en ken geen gemeenskaplike vriende nie.
Ek het haar aangemoedig om te begin blog, maar het later agtergekom dat sy nie sover gaan kom nie. Vir baie mense klink dit baie groter as wat dit is, veral ons ouer mense, wat nie met rekenaars grootgeword het nie.
Een dag inboks sy vir my: ‘As ek ‘n blog gehad het, sou ek vandag geskryf het oor ‘n stiefseun wat sy stiefma gevind het’, of so iets.
Ek skryf terug: ‘Kameel, ek nooi jou uit, kom skryf by my.’
Sy vra: ‘Wat is die reëls?’
Ek antwoord: ‘Wedersydse respek. Ons moet mekaar respekteer en moet asseblief nooit die blog afvee nie.’
Ons het baie goeie maats geword. Vir jare het Kameel op ons blog geskryf, totdat sy gevoel het dat sy graag haar eie blog wil hê. Ons bel soms mekaar, whattsapp as dit nodig is, lees mekaar se blogs. Kom ek in Pretoria, kuier ons saam.
Ek glo steeds dat hierdie ontmoeting deur God self gereël was. Ek kon soveel van haar leer oor menslikheid, liefde, en baie ander dinge.
Ek is trots om Kameel een van my vriende te mag noem.
‹ PreviousSkryf ‘n opstel: Hoe ek my beste vriendin ontmoet het
Next ›Meer tyd
18 thoughts on “Hoe ek vir Kameel ontmoet het”
Oktober 17, 2018 om 7:52 vm
Ag baie dankie Toorts….die liefde en respek is wedersyds. Net daardie stukkie oor “veral ons ouer mense….” pla bietjie 😁😁😁😂😂😂😂
Oktober 17, 2018 om 8:11 vm
Wat het ek tog nou weer geskryf van ouer mense? Ai toggie.
Oktober 17, 2018 om 8:30 vm
Jy moes gesê het my pragtige jong vriendin 😗
Oktober 17, 2018 om 8:49 vm
Ai. Ek bly ook in die moeilikheid! 😱😳
Oktober 17, 2018 om 9:10 vm
Not to worry…ek bly lief vir jou. 😚
Oktober 17, 2018 om 9:11 vm
Ag dankie tog!
Maar feite is feite, onthou!
Oktober 17, 2018 om 8:01 vm
Dis baie kosbaar….
So ontmoet mens ander en groei ons na mekaar toe alles met wedesydse respek.
Oktober 17, 2018 om 9:03 vm
‘n Blywende vriendskap wat in die kuberruim begin het. Ek is mal hieroor.
Oktober 17, 2018 om 9:09 vm
Regtig ja, dis baie besonders.
Oktober 17, 2018 om 12:06 nm
Ek is baie dankbaar dat ons klompie julle albei in ons lewens het! Mooi geskryf, Toortsie.
Oktober 17, 2018 om 12:25 nm
❤️ En ons is net so dankbaar oor jpu en elkeen van die blogmaats.
Oktober 17, 2018 om 12:50 nm
Wat ń pragtige werklike verhaal.
Oktober 17, 2018 om 9:15 nm
Besondere verhaal van ‘n besondere vriendskap!
Oktober 18, 2018 om 11:52 nm
Dankie!!! Lekker en goed, om ook deel hiervan, te wees.
Oktober 19, 2018 om 12:07 nm
Julle albei is spesiaal en maak my lewe beter
Oktober 19, 2018 om 12:10 nm
553 356 ste persoon wat hier inloer! Baie dankie en welkom! Hoop jy loer weer in.
watter dier is jy?